**Beszámoló a Balaton-Nagyberek Vízitársulat 2016.05.06.-i Küldöttgyűlésére a 2015 évi feladatterv**

**végrehajtásáról.**

**Tisztelt Küldöttgyűlés!**

2015 évre vonatkozó feladattervünket a **7/2015.(05.14.)** számú KGY határozat hagyta jóvá. Feladataink teljes egészében a vállalkozási tevékenységünk során elvégzendő csatorna fenntartási és belvíz átemelési feladatokra vonatkoztak. Alaptevékenységben feladatot nem hajtottunk végre, állami, önkormányzati és tagi támogatásra nem tettünk szert!

Tevékenységünk vállalkozási szerződés keretén belül

* csatorna fenntartásra,
* belvíz átemelésre, és
* humán erőforrás szabad kapacitásának kihasználására bérmunka vállalására

terjedt ki.

1. **Csatorna fenntartási ágazat.**

A feladatra a korábbi évek tapasztalati számai alapján

***39 000,-eFt+ ÁFA***

értékű szolgáltatást irányoztunk elő meder, gát és rézsű kaszálására a Megrendelő Hubertus Bt finanszírozásával.

Ez az összeg fedezetet biztosított a fő csatornák kétszeri teljes körű kaszálására, valamint a szívóárkok 20-30 %-nak a kaszálására.

Ezen kívül a jóváhagyott feladattervben foglaltaknak megfelelően egyedi csatorna fenntartási projektek elvégzésére kaptunk megbízást, esetenként rögzítve a munka műszaki tartalmát, valamint annak pénzügyi ellenértékét (gépi bozótirtás, gát járófelület kialakítás, tuskómarás, áteresz felújítás, ellen nyomó medence építése, meder kotrás,stb ), összesen

**6 517 eFt + ÁFA**

keretösszeget.

Így a csatorna fenntartásra leszámlázható teljes összeg

**45 517 eFt + ÁFA**

volt 2015 évben.

Az ezt meghaladó ráfordításainkat nem számláztuk, azokat a későbbi vállalkozási tevékenységünk előkészítő munkáinak tekintettük.

Csatorna fenntartási munkákra így ténylegesen számláztunk **45 519 eFt +** ÁFA összeget (**39 000** eFt-ot kaszálásra, és **6 519 eFt** –ot az egyedi projektekre) a feladattervnek megfelelően, az előirányzatot **2 eFt**-al meghaladva.. (**2014** évi adat **49 914 eFt** volt.)

A munkavégzés során megvalósítottuk **3 712 132 nm** csatorna felület gondozását.(**2014** évi adat **3 618 e m2** volt.)

Részletes tartalmát a csatolt exel táblázatok részletezik havi bontásban.

Az ágazat össz árbevétele így mindösszesen **45 519 eFt** + ÁFA értéken realizálódott.

A gondozott csatorna felület **3 712 e nm**  -es mértéke kereken **100 e nm**-el haladja meg a **2014**-ban gondozott felületet úgy, hogy az érte leszámlázott **45 519 eFt** **4 400 eFt**-al volt kevesebb, mint **2014-**ben.

Ennek alapvető oka az, hogy az év közbeni gazdálkodás során törekedtünk a forrásainkat maximálisan kihasználni, és olyan gondozási munkákat is elvégeztünk ezek felhasználásával, amelyeket nem számláztunk le. Ezek a későbbiekben jelentenek könnyebbséget a munkavégzés során.

**3 712 132 nm össz felület gondozásával a 3 325 852 nm össz csatorna felület karbantartottsága 112 %.** Ez illeszkedik az elmúlt évek 110 és 120 % közti karbantartottsági értékhez úgy, hogy közben jelentős költség csökkenés realizálódott.

A szolgáltatás nyújtásához **24 656 eFt** + ÁFA költséggel béreltünk erő és munkagépeket.

Az ágazat tevékenysége 440 eFt eredményt eredményezett, ami a 45 500 eFt árbevétel nem egészen 1 %-a.

1. **Belvíz átemelési ágazat .**

2015 évben a mellékelt exel táblazatban részletezetten történt a szivattyúzás, 3 hónap kivételével éven át. Az összes átemelt belvíz mennyiség

**20 268 720 m3**

volt, ami **9 millió m3**-el kevesebb mint a **2014** évi (**29 173 e m3**), - változatlan csapadék viszonyok mellett.

A jelentős csökkenést az okozta, hogy egész éven át zárva tartottuk a Nekota bujtatóját a külvízek betörése miatt, így a vízjogi üzemelési engedélyünket értelmezve azokat kirekesztettük. Ez hatalmas ellenkezést váltott ki a vízügyi hatóságból, de hatósági eszközökkel nem éltek. Így lényegesen magasabb vízszinten ugyan, de szinte egész éven át ömlött egy általunk beépített árapasztón keresztül gravitációsan a Nyugati Övcsatornába a víz, éves szinten közel **10 millió m3**. Ennek a szivattyúzása további kb **20 millió Ft**-os költséget okozott volna, ha elfogadjuk a hatósági álláspontot, vagy azt kikényszerítették volna. Az ebből fakadó jogi és hatósági vitákat külön napirendben részletezem.

A belvíz átemelésre vonatkozó vállalkozási szerződésünk és egyéb megbízásunk alapján

**49 900 e Ft**

nettó árbevételre tettünk szert, amit **600 eFt** híján a Hubertus BT-nek számláztunk ki.

A szolgáltatás nyújtásához **11 760 eFt** költséggel béreltünk szivattyúkat a saját tulajdonú szivattyúk igénybevételén túl.

A 2015 évi üzemelési adatok alapján a belvíz átemelés fajlagos költsége így

**2,46 Ft/ m3 + ÁFA**

értéken realizálódott.

Az ágazat tevékenysége a szerződésből fakadóan 2 580 eFt ágazati eredményt eredményezett. Ez a 49 900 eFt ágazati árbevétel 5,2 %-a, aminek fedezetet biztosíta költségként el nem számolt hosszúlejáratú adósságszolgálatunk teljesítésére (1 300 e Ft), - a szintén költségként el nem számolt egyéb ráfordításainkra (940 eFt).

1. **Egyéb szolgáltatást nyújtó ágazat.**

A csatorna fenntartási és belvíz átemelési feladatok szezonális jellegénél fogva az átmenetileg kihasználatlan munkaerő foglalkoztatására bérmunkát vállaltunk, elsősorban a Hubertus Bt.-nél.

Mivel a termelő eszközök és berendezések zömét béreljük, így bérmunka vállalása során csak a humán erőforrásainkat tudjuk hasznosítani. Ez a mintegy40  000 e Ft bér, és hozzá kapcsolódó járulékos költségeinkhez **13 698 eFt** erejéig biztosított fedezetet. Az év egészében az alkalmazott 3 000 Ft-os rezsióradíjjal az ágazat 2 millió Ft –os veszteséget produkált, ez az árbevétel 14,5 %-a.

**Ágazatok gazdálkodásának eredményessége.**

A mellékelt 01.-12. havi ágazati összesítésből megállapítható, hogy a **109 100 eFt** árbevétel mellett a szolgáltatásainkon realizált üzemi eredmény **91 eFt.**

Ez az árbevétel 0,08 %-a, amivel ténylegesen megvalósítottuk a null szaldóra törekvő gazdálkodást.

**Határozati javaslat:**

**A 2015 évi feladatterv teljesítéséről szóló beszámolót a Küldöttgyűlés megtárgyalta, és …/2016.(05.06.) számú határozatával elfogadta.**

Kérem a feladatterv végrehajtásáról szóló beszámoló elfogadását!

2016.04.20.

Csató András

I.B. Elnök

Mellékletek:

* 2015. év során megvalósult csatorna fenntartási munkák havi bontásban és éves összesítésben,
* 2015. év során megvalósult csatorna fenntartási munkák projektenkénti bontásban,
* 2015 évi belvíz átemelési mennyiségek havi bontásban és éves összesítésben,
* 2015 évi ágazati eredmények összegzése, üzemi eredmény.